GCAP แย้มครึ่งปีหลัง “ไฮซีซั่น” มั่นใจยอดปล่อยสินเชื่อแตะเป้า 1 พันลบ.
GCAP คงเป้าปล่อยสินเชื่อปีนี้ที่ 1 พันลบ. คาดช่วงไตรมาส 3-4/64 จะมียอดปล่อยสินเชื่อเพิ่มมากขึ้นตามไฮซีซั่น และสถานการณ์โควิด-19 เริ่มคลี่คลาย
GCAP คงเป้าปล่อยสินเชื่อปีนี้ที่ 1 พันลบ. คาดช่วงไตรมาส 3-4/64 จะมียอดปล่อยสินเชื่อเพิ่มมากขึ้นตามไฮซีซั่น และสถานการณ์โควิด-19 เริ่มคลี่คลาย
17 ก.ย. 2564

นายอนุวัตร โกศล ประธานเจ้าหน้าที่บริหาร บริษัท จี แคปปิตอล จำกัด (มหาชน) หรือ GCAP เปิดเผยว่า บริษัทยังคงเป้าปล่อยสินเชื่อปีนี้ที่ 1 พันล้านบาทซึ่งใกล้เคียงกับปีก่อน และคาดว่าในช่วงไตรมาส 3-4/64 จะมียอดปล่อยสินเชื่อเพิ่มมากขึ้นจากปัจจัยทางฤดูกาล ซึ่งเป็นช่วงเก็บเกี่ยวผลผลิตของเกษตรกรซึ่งถือเป็นกลุ่มลูกค้าหลักของบริษัท
ประกอบกับสถานการณ์การแพร่ระบาดโควิด-19 ที่เริ่มคลี่คลาย และมาตรการผ่อนปรนของภาครัฐตั้งแต่วันที่ 1 ก.ย. ที่ผ่านมา ทำให้ประชาชนสามารถเดินทางข้ามจังหวัดได้ ส่งผลดีต่อเกษตรกรที่สามารถเดินทางข้ามจังหวัดเพื่อไปเก็บเกี่ยวผลผลิตและทางด้านพนักงานของบริษัทก็สามารถเดินทางเข้าไปดูแลลูกค้าในพื้นที่ต่าง ๆ ได้มากขึ้น
โดยปัจจุบันสัดส่วนรายได้จากสินเชื่อเช่าซื้อยังคงเป็นรายได้หลักของบริษัทราว 75% โดยเฉพาะในกลุ่มเครื่องจักรกลการเกษตร เช่น รถเกี่ยวข้าวนวดข้าว รถแทรกเตอร์ หรือเครื่องจักรกลการเกษตรประเภทต่าง ๆ สำหรับสัดส่วนสินเชื่ออื่น ๆ คิดเป็นประมาณ 25%
ขณะที่ในช่วงสถานการณ์การแพร่ระบาดโควิด-19 ที่ผ่านมาบริษัทมีมาตรการช่วยเหลือลูกค้าอย่างต่อเนื่อง เพื่อให้ลูกค้าสามารถผ่านช่วงวิกฤตครั้งนี้ไปได้ ทั้งโครงการพักชำระหนี้ในสินเชื่อสบายใจอันดามัน, สินเชื่อเช่าซื้อรถเกี่ยวนวดข้าว, สินเชื่อเพื่อธุรกิจ รวมไปถึงสินเชื่อสบายใจพนักงานอีกด้วย
สำหรับการควบคุมหนี้ที่ไม่ก่อให้เกิดรายได้ (NPL) บริษัทตั้งเป้าควบคุมให้ต่ำกว่าระดับ 5% ซึ่ง ณ สิ้นสุดไตรมาส 2/64 ระดับ NPL อยู่ที่ 1.13% ภายใต้มาตรการผ่อนปรนของธนาคารแห่งประเทศไทย (ธปท.) และสภาวิชาชีพบัญชี
นอกจากนี้บริษัทได้เพิ่มช่องทางการชำระเงินเพื่อนำมาเสริมความสะดวกให้กับลูกค้าผ่าน Line Official Account สินเชื่อสบายใจ ซึ่งลูกค้าสามารถสอบถามข้อมูล, สมัครสินเชื่อ,ตรวจสอบรายละเอียดสินเชื่อ,แจ้งเปลี่ยนข้อมูลส่วนตัว หรือเช็คโปรโมชั่นด้วยตนเองได้ตลอด 24 ชั่วโมง